b'\n_START_ARTICLE_\nFrance Zupan (slikar)\n_START_SECTION_\n\xc5\xbdivljenje in delo\n_START_PARAGRAPH_\nZupan je v rojstnem mestu obiskoval 4 razrede gimnazije (1901\xe2\x80\x931905) in u\xc4\x8ditelji\xc5\xa1\xc4\x8de kjer je leta 1909 maturiral. Po maturi je 3 leta obiskoval zasebno slikarsko \xc5\xa1olo Riharda Jakopi\xc4\x8da. Vse \xc5\xbeivljenje je pre\xc5\xbeivel v Ljubljani, kjer je imel svoj atelje. Nekaj \xc4\x8dasa je pou\xc4\x8deval risanje na ljubljanskem u\xc4\x8ditelji\xc5\xa1\xc4\x8du._NEWLINE_Zupan se je uveljavil kot izrazit krajinar, poleg ljubljanskih je slikal zlasti motive iz Slovenskih goric, Koro\xc5\xa1ke, Dalmacije, \xc4\x8crne gore, Skopja in Sarajeva. Izhajal je iz Jakopi\xc4\x8devega barvno stopnjevanega impresionizma in deloma iz tradicije secesije. Leta 1922 se je pridru\xc5\xbeil Klubu mladih, vendar ekspresionizma ni osvojil, opustil pa je barvito slikovitost in za\xc4\x8del predmete pribli\xc5\xbeevati kubizmu. \xc4\x8cez nekaj let so postale pod vplivom fauvizma slike ponovno zelo intenzivne. Zupan je zrelost dosegel v desetletju po letu 1934, vrh ustvarjalnosti pa v 50. letih 20. stoletja. Slikal je v akvarelu, pastelu, gva\xc5\xa1u in tudi v olju, po 2. svetovni vojni pa zlasti v temperi. Njegova dela so v stalnih galerijskih zbirkah v Splitu, Novem Sadu, Pragi, Londonu in Ljubljani.'